**МОТИВИ**

към

 Проект на Наредба за изменение на Наредба № РД-02-20-2 от 2018 г. за проектиране на пътища ( Обн., ДВ, бр. 79 от2018 г., попр., ДВ, бр. 90 от 2018 г.)

Проектът на Наредба за изменение на Наредба № РД-02-20-2 от 2018 г. за проектиране на пътища цели прецизиране на разпоредбата на чл. 108, ал. 3 по отношение разполагането на инженерни мрежи и съоръжения на техническата инфраструктура в обхвата на пътя. Причините за изменението на разпоредбата са:

1. Изграждането на подземни технически проводи и съоръжения, представляващи обществен интерес, в случаите на полагането им успоредно на пътя, но извън неговия обхват, създава сериозни затруднения, а в някои случаи прави невъзможно разполагането на инженерните мрежи и съоръженията на техническата инфраструктура, напр. при наличие на склон, дере, река, скала и др.
2. Забавяне при изграждането или невъзможност за разполагането на инженерните мрежи и съоръженията на техническата инфраструктура поради преминаването им през имоти, които са с различни видове собственост.
3. Ограничаване на достъпа на потребители до услугите, които се предоставят посредством разполагане на съответните мрежи.

С проекта на Наредба за изменение на Наредба № РД-02-20-2 от 2018 г. за проектиране на пътища се цели:

1. Да се предвиди възможност за проектиране и изграждане на подземни технически проводи и съоръжения, представляващи обществен интерес в обхвата на пътя, при условие, че заинтересованото лице представи декларация по чл. 20, т. 1 от Наредбата за специално ползване на пътищата, с която заявява, че при необходимост от изместване на съоръжението /напр. при монтаж на ограничителни системи за пътища, реконструкция, ремонт и др. на пътя/ то ще извърши това изместване за собствена сметка.
2. Да се гарантира, че при необходимост от изместване на съответната инфраструктура, това няма да доведе до допълнителни разходи за сметка на държавния бюджет.

За прилагане на предложения проект на наредба не са необходими финансови и други средства.

Проектът на Наредба за изменение на Наредба № РД-02-20-2 от 2018 г. за проектиране на пътища не въвежда изисквания на европейски директиви.

На основание Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството е 30 дни.